b'\n_START_ARTICLE_\nThomas Hunt Morgan\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nThomas Hunt Morgan syntyi Lexingtonissa Kentuckyss\xc3\xa4 Charlton Hunt Morganille ja Ellen Key Howard Morganille. Morgan valmistui Kentuckyn yliopistosta 1886 ja lopputy\xc3\xb6ns\xc3\xa4 j\xc3\xa4lkeen h\xc3\xa4n jatkoi tutkimuksiaan Kentuckyn yliopistossa ja sen j\xc3\xa4lkeen Baltimoressa Johns Hopkinsin yliopistossa, jossa h\xc3\xa4n v\xc3\xa4itteli tohtoriksi 1891._NEWLINE_Morganin tutkijanura k\xc3\xa4sitt\xc3\xa4\xc3\xa4 kolme ajanjaksoa. Aluksi h\xc3\xa4n ty\xc3\xb6skenteli Bryn Mawr Collegessa 1891\xe2\x80\x931904. Sen j\xc3\xa4lkeen h\xc3\xa4n siirtyi kokeellisen el\xc3\xa4intieteen professoriksi Columbian yliopistoon, jossa h\xc3\xa4n ty\xc3\xb6skenteli 1904\xe2\x80\x931928. H\xc3\xa4nen tutkijanuransa viimeiseksi vaiheeksi j\xc3\xa4i toimiminen professorina ja laitoksen johtajana Kalifornian teknologisessa instituutissa Pasadenassa 1928\xe2\x80\x931945._NEWLINE_Morgan suhtautui viel\xc3\xa4 1900-luvun alussa uudelleen l\xc3\xb6ydettyihin Gregor Mendelin perinn\xc3\xb6llisyystieteellisiin ajatuksiin varsin kriittisesti. Columbian yliopistossa ty\xc3\xb6skennelless\xc3\xa4\xc3\xa4n h\xc3\xa4n kiinnostui perinn\xc3\xb6llisyystieteen ja evoluution mekanismeista. H\xc3\xa4n valitsi tutkimustensa kohteeksi banaanik\xc3\xa4rp\xc3\xa4sen, joiden parissa h\xc3\xa4n alkoi ty\xc3\xb6skennell\xc3\xa4 noin 1908. Valinta osoittautui hyv\xc3\xa4ksi, ja Morgan ryhmineen edistyi perinn\xc3\xb6llisyystieteellisiss\xc3\xa4 tutkimuksissaan suurin harppauksin. H\xc3\xa4nest\xc3\xa4 tuli samalla Mendelin ajatusten kannattaja._NEWLINE_Morganin kokeellinen mutaatiotutkimus antoi varmemman pohjan sen aikaiselle viel\xc3\xa4 varsin spekulatiiviselle evoluutioteorialle. Morgan ei suinkaan tehnyt tutkimuksia yksin, vaan h\xc3\xa4nen ymp\xc3\xa4rilleen muodostui ryhm\xc3\xa4 maineikkaita biologeja, kuten Calvin Bridges, Hermann Joseph Muller ja Alfred Sturtevant. Ryhm\xc3\xa4 oli my\xc3\xb6s ensimm\xc3\xa4inen kuuluisaksi tullut koulukunta genetiikan alalla._NEWLINE_Morgan teki monia kokeita banaanik\xc3\xa4rp\xc3\xa4sill\xc3\xa4 ja l\xc3\xb6ysi muun muassa 1910 banaanik\xc3\xa4rp\xc3\xa4sen ensimm\xc3\xa4isen mutantin, whiten, joka muutti k\xc3\xa4rp\xc3\xa4sen silm\xc3\xa4t valkoisiksi. Morgan paikallisti mutatoituneen geenin banaanik\xc3\xa4rp\xc3\xa4sen X-kromosomiin, todistaen samalla, ett\xc3\xa4 geenit sijaitsevat kromosomeissa. N\xc3\xa4in Morgan vahvisti kokeissaan kromosomien ja perinn\xc3\xb6llisyyden yhteyden. H\xc3\xa4n osoitti my\xc3\xb6s miten yksi koiraan kromosomi poikkeaa naaraan kromosomista, ja ett\xc3\xa4 yksil\xc3\xb6n sukupuoli ja siihen kytkeytyneet ominaisuudet m\xc3\xa4\xc3\xa4r\xc3\xa4ytyv\xc3\xa4t juuri sen kromosomin mukaan. Morgan ryhmineen osoitti kromosomissa olevan suuren joukon geenej\xc3\xa4, jotka ovat lineaarisesti j\xc3\xa4rjest\xc3\xa4ytyneet kromosomeihin. Morganin tutkijaryhm\xc3\xa4 my\xc3\xb6s p\xc3\xa4\xc3\xa4tteli sen, ett\xc3\xa4 mit\xc3\xa4 kauempana geenit sijaitsivat kromosomissa, sit\xc3\xa4 suuremmalla todenn\xc3\xa4k\xc3\xb6isyydell\xc3\xa4 niiden v\xc3\xa4lisell\xc3\xa4 alueella tapahtui crossing-over eli tekij\xc3\xa4invaihto._NEWLINE_Thomas Hunt Morganin ja h\xc3\xa4nen koulukuntansa ansiota oli, ett\xc3\xa4 perinn\xc3\xb6llisyystiede vakiintui biologisen tutkimuksen itsen\xc3\xa4iseksi osa-alueeksi. Vuonna 1926 h\xc3\xa4n julkaisi geeniteorian (The Theory of the Gene), joka pohjautui pitk\xc3\xa4lti Mendelin keksimiin periytymiss\xc3\xa4\xc3\xa4nt\xc3\xb6ihin.'